Ego Odo, dux Burgundię, notum volo fieri tam presentibus quam futuris quod Matheus et Hugo, fratres, et eorum sorores, Aruns et Elisanz, et eorum mater Dameruns, ad cujus dotem pertinebat quarta pars de Colummiers, concesserunt fratribus Quinciaci, perpetuo, pasturam totius quartę partis finagii de Colummiers in elemosinam, etiam si pastio fuerit in nemoribus, ad usum omnium animalium et pecorum suorum, exceptis porcis, cum pastio fuerit in nemoribus, et usum nemorum omni tempore, ad bordam et ramatam construendam et ignem faciendum, et aisantiam aquę. Concesserunt etiam eisdem fratribus, quod si animalia aut pecora eorum aliquod alicui dampnum intulerint, solo capitali restituto alia non exsolvetur emendatio. Promiserunt insuper quod si qua querela prefatis fratribus in his omnibus emerserit plenarie garantizabunt. Hujus rei testes sunt Matheus, miles, de Lania, Matheus d’Estez, Hugo de Bailo, Adam prior, Petrus subprior, Milo cellerarius, Girardus quondam cellerarius, monachi Quinciaci, Galterius, Bernerius, Durannus. Ut autem hoc totum in perpetuum ratum habeatur, ego Odo, dux Burgundię, manutenemento accepi, rogatu Damerum et Mathei et Hugonis et Aruns et Elisanz, et presentem paginam sigillo meo roboravi. Actum anno Domini M°CC°V°.